Jeg fik Facebook, da jeg gik på efterskole i 2009. Mit første minde er at tagge folk på billeder. Det lavede jeg meget sjov med. Jeg brugte meget tid på at kigge på billeder på Facebook af mig selv og andre.

Da jeg to år senere fik en smartphone, fandt jeg for alvor ud af, at det var ret sjovt og spændende at få likes på mine opslag. I gymnasiet prøvede jeg at skrive sjove og lidt skøre opdateringer, som fik to-tre likes, måske fire.

Men så begyndte jeg en dag at lave lidt om på sandheden og fandt på små løgnehistorier. Jeg syntes, det var sjovt at være kreativ og finde ud af, hvad der virkede, og så var det bare fantastisk at få de her tommelfingre op.

I starten skrev jeg bare hvad som helst, men så fandt jeg ud af, at jeg ikke ville skrive, hvis jeg for eksempel var i dårligt humør. Det var et federe billede at give, at man var ovenpå.

Pludselig så jeg min verden gennem de her statusopdateringsbriller og ledte efter, hvad der kunne give likes. Det er jo ens identitet, så man bliver afhængig, da det giver meget selvtillid og selvværd, og jeg gik fra at være mere upopulær til at føle mig super populær og sjov.

Jeg begyndte at digte ud af det blå og lave store projekter på, hvordan jeg kunne få de her likes. Jeg postede, hvordan jeg havde gjort gode gerninger. Jeg gjorde ting, som jeg ikke vil fortælle dig. Så langt gik jeg.

Min rekord er mere end 24.000 likes på et opslag. Det fik jeg ved at kopiere en amerikansk status fra en medarbejder på sandwichkæden Sunset, som var blevet skældt ud af sin chef for at give mad til en hjemløs. Jeg fandt ud af, at der ikke er nogen grænser for, hvad der kan ske på den her platform, uden at folk stiller spørgsmål, og det, syntes jeg, var helt vildt.



Generelt er det en vigtig detalje, at jeg kunne sidde og gemme mig bag min skærm, for ellers havde jeg aldrig kunne lave det. Og så tror jeg ikke, at man dengang var lige så bevidst om, hvad man gjorde, og hvordan man skulle opføre sig på nettet. I starten tror jeg heller ikke, at det var nemt at mærke, om det man gjorde, var over stregen. Det var jo lang tid før #Metoo og bevidstheden om digitalt ansvar.